O d ô v o d n e n i e   n á v r h u

Z funkcie člena Legislatívnej rady vlády SR sa navrhuje uvoľniť Doc. JUDr. Ján Cirák, CSc., ktorý sa už dlhšie zo zdravotných dôvodov nezúčastňuje práce člena legislatívnej rady vlády.

Zároveň sa vláde Slovenskej republiky predkladá návrh na vymenovanie nových členov legislatívnej rady vlády, a to

prof.  JUDr.   Jána   Š v i d r o ň a,  CSc. a
JUDr.   Radoslava   P r o ch á z k u.

Prof. JUDr. Ján Švidroň, CSc. pochádza zo Starej Ľubovne, vyštudoval Právnickú fakultu UK v Bratislave, úspešne absolvoval doktorantské štúdium v odbore teória štátu a práva a postgraduálne štúdiá v odbore medzinárodného práva a vzťahov, a v odbore jazyková a všeobecnoteoretická príprava čs. expertov – jazyk francúzsky. Vedeckú ašpirantúru, habilitačné konanie a vymenovanie za profesora úspešne absolvoval v odbore občianske právo.
Pracoval ako podnikový právnik, vedúci právneho oddelenia, či ako odborný pracovník v odbore občianske právo Ústavu štátu a práva SAV. Pôsobil ako pedagogický pracovník na právnických fakultách v Banskej Bystrici a v Bratislave. Od roku 1998 je zamestnancom Právnickej fakulty Trnavskej univerzity v Trnave a od roku 2003 pôsobí ako vedecký pracovník  Ústavu štátu a práva SAV.
Je autorom mnohých vedeckých a odborných publikácii a článkov a členom domácich i zahraničných redakčných a iných odborných rád a komisií.

JUDr. Radoslav Procházka, v roku 1995 úspešne ukončil Právnickú fakultu Univerzity Komenského v Bratislave. Doktorantské štúdium a rigorózne konanie absolvoval na Právnickej fakulte Trnavskej univerzity  v Trnave. V roku 1998 získal titul L.L.M. na Yale Law School, New Haven, Connecticut, v Spojených štátoch amerických a v roku 2001 titul J.S.D..
Ako odborný pedagogický pracovník pôsobil na Právnickej fakulte UK v Bratislave, na Univerzite Roberta Schumana v Štrasburgu a na Právnickej fakulte TU v Trnave, kde pracuje dodnes. 
Ďalšie odborné pracovné skúsenosti získaval ako právny poradca Delegácie Európskych spoločenstiev, na Ústavnom súde v Košiciach, a vo Výberovom vzdelávacom spolku v Bratislave ako vedúci seminára „Právo európskych spoločenstiev“.
Je členom odborných grémií a stavovských spolkov u nás i v zahraničí.
Od 1. mája 2004 pracuje ako zástupca SR v konaní pred súdmi ES v Kancelárii pre zastupovanie Slovenskej republiky v konaní pred súdmi Európskych spoločenstiev pri Ministerstve spravodlivosti Slovenskej republiky.